Nariadenie Komisie (EHS) č. 563/82
z 10. marca 1982,
ktorým sa stanovujú podrobné pravidlá pre uplatňovanie nariadenia (EHS) č. 1208/81, určujúceho trhové ceny dospelých kusov hovädzieho dobytka na základe stupnice spoločenstva pre klasifikáciu trupov jatočných zvierat
KOMISIA EURÓPSKEHO SPOLOČENSTVA,
so zreteľom na Zmluvu o založení Európskeho hospodárskeho spoločenstva,
so zreteľom na nariadenie Rady (EHS) č. 805/68 z 27. júna 1968 o spoločnej organizácii trhu s teľacím a hovädzím mäsom [1], naposledy zmenené a doplnené Aktom o pristúpení Grécka,
so zreteľom na nariadenie Rady (EHS) č. 1208/81 z 28. apríla 1981, ktorým sa určuje stupnica spoločenstva pre klasifikáciu trupov jatočných kusov dospelého hovädzieho dobytka [2], najmä na posledný pododsek jeho článku 2 (2), jeho článku 3 (1) a druhý pododsek jeho článku 4 (3),
keďže nariadenie (EHS) č. 1208/81 umožňuje v spoločenstve postupné zavedenie systému cenových ponúk za trupy jatočných zvierat s cieľom určiť trhové ceny hovädzieho mäsa;
keďže na získanie porovnateľných cien v spoločenstve je vhodné používať, pri zaznamenávaní trhových cien za telá jatočných kusov dospelého hovädzieho dobytka, správne definovanú etapu obchodovania a určiť korekčné faktory potrebné pre prispôsobenie prezentácií používaných v niektorých členských štátoch, referenčnej prezentácii spoločenstva;
keďže na zabezpečenie jednotnej klasifikácie trupov jatočných kusov dospelého hovädzieho dobytka v spoločenstve je potrebné definovať určité pravidlá používania klasifikačného systému, najmä kritérium na rozlišovanie medzi skupinami nekastrovaných samcov;
keďže Riadiaci výbor pre hovädzie a teľacie mäso nevydal stanovisko v lehote určenej jeho predsedom,
PRIJALA TOTO NARIADENIE:
Článok 1
1. Trhová cena, ktorá sa má určiť na základe stupnice spoločenstva pre klasifikáciu trupov jatočných kusov dospelého hovädzieho dobytka, uvedenej v treťom a štvrtom pododseku článku 6 nariadenia (EHS) č. 1208/81, je cena poskytnutá bitúnku, bez všetkých daní, zaplatená dodávateľovi za príslušné zviera. Táto cena je vyjadrená na 100 kg tela prezentovaného podľa referenčnej prezentácie uvedenej v článku 2 (2) toho istého nariadenia, odváženého a klasifikovaného na háku v bitúnku.
2. Hmotnosť, ktorú treba vziať do úvahy, je:
- hmotnosť tela po ochladení alebo
- hmotnosť teplého tela odváženého čo najskôr po porazení, mínus 2 %.
3. Ak sa prezentácia tela po odvážení a klasifikácii na háku odlišuje od referenčnej prezentácie, hmotnosť tela sa upraví pomocou korekčných faktorov uvedených v prílohe. V tomto prípade cena za každých 100 kg tela sa upraví v potrebnom rozsahu.
Článok 2
Pre uplatňovanie článku 3 (1) nariadenia (EHS) č. 1208/81, telá nekastrovaných samcov mladších ako dva roky sa odlišujú od trupov ostatných nekastrovaných samcov podľa stupňa osifikácie "spinózneho" procesu chrbtových stavcov.
Chrupavkovité konce "spinózneho procesu" prvých deviatich chrbtových stavcov nesmú javiť príznaky osifikácie trupov nekastrovaných samcov mladších ako dva roky.
Článok 3
Odstránenie vonkajšieho tuku, uvedené v článku 4 (3) nariadenia (EHS) č. 1208/81 zahŕňa iba čiastočné odstránenie vonkajšieho tuku:
- zo stehna, sviečkovice a stredných rebier,
- z konca hrude, vonkajšej análno-genitálnej oblasti a chvosta,
- z chrbta.
Článok 4
Toto nariadenie nadobúda účinnosť v deň jeho uverejnenia v Úradnom vestníku Európskych spoločenstiev.
Toto nariadenie je záväzné vo svojej celistvosti a priamo uplatniteľné vo všetkých členských štátoch.
V Bruseli 10. marca 1982